SKRIFTLIG FORESPØRGSEL P-2322/00

af Hartmut Nassauer (PPE-DE) til Kommissionen

(30. juni 2000)

Om: Ulige afgifter på dieselolie i EU's medlemsstater

Tyske landbrugere må ikke importere mærket dieselolie (især fyringsolie) fra Frankrig, da dette er i modstrid med §26 i lov om afgifter på mineralolie. Den franske dieselolie er pålagt betydeligt lavere afgifter end den tyske, således at tyske landbrugere som følge af det nationale importforbud er tvunget til at købe deres dieselolie til en højere pris end deres franske naboer. Denne forskelsbehandling er kun mulig, da Rådets direktiv 92/81(1) af 19.10.1992 om harmonisering af punktafgiftsstrukturen for mineralolier i artikel 8, stk. 2, litra f), udtrykkeligt fastslår, at EU-medlemsstaterne helt eller delvis kan anvende afgiftsfritagelse eller afgiftslempelse for mineralolie eller andre produkter, såfremt disse udelukkende anvendes inden for landbrug, gartneri osv.

1. Hvad vil Kommissionen foretage sig for at fjerne dette problem, som diskriminerer tyske landbrugere?

2. Planlægger Kommissionen eventuelt en harmonisering af lovgivningen vedrørende afgifter på mineralolie inden for EU, hvilket ville medføre indførelse af fælles afgifter på mineralolier i EU's medlemsstater?

(1) EFT L 316 af 31.10.1992, s. 12.

Svar afgivet på Kommissionens vegne af Frederik Bolkestein

(31. juli 2000)

Priserne på dieselolie, der benyttes i landbruget som brændstof til køretøjer som f.eks. traktorer samt stationære maskiner og til andre anvendelsesmuligheder såsom opvarmning af drivhuse, varierer stærkt fra medlemsstat til medlemsstat. Forskellene i brændstofpriserne skyldes især forskellene i beskatning, herunder den måde, hvorpå de enkelte medlemsstater anvender de fiskale bestemmelser i Fællesskabets lovgivning. Forskelle i konkurrencestrukturen på oliemarkederne kan også øve indflydelse på brændstofpriserne.

Fællesskabslovgivningen indeholder ikke noget forbud mod, at tyske landmænd kan købe dieselolie i Frankrig eller i en anden medlemsstat. I henhold til Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed(1) (artikel 9, stk. 3) kan medlemsstaterne fastsætte, at punktafgiften forfalder i forbrugsmedlemsstaten ved køb af mineralolier, der allerede er overgået til forbrug i en anden medlemsstat, hvis disse varer transporteres ved anvendelse af atypiske transportformer (nemlig transport på andre måder end i køretøjernes brændstoftanke eller i reservedunke foretaget af privatpersoner på deres vegne).

I henhold til fællesskabslovgivningen, særlig Rådets direktiv 92/81/EØF om harmonisering af punktafgiftsstrukturen for mineralolier(2) (artikel 8, stk. 2, litra f)), kan medlemsstaterne anvende hel eller delvis afgiftsfritagelse eller afgiftslempelse for mineralolier, der under afgiftsmyndighedernes kontrol udelukkende anvendes inden for landbrug, gartneri, skovbrug og dambrug. Medlemsstaterne er derfor berettiget til ikke at anvende den fulde minimumssats for punktafgiften på dieselolie, der anvendes som motorbrændstof fastsat til 245 pr. 1000 liter (artikel 5, stk. 1, i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier(4)) men kan anvende en sats mellem 245 og nul. De momssatser, der gælder for diesel anvendt i landbruget (16 % i Tyskland og 19,6 % i Frankrig) bidrager i nogen grad til prisforskellene på markedet.

Det er derfor tydeligt, at hver enkelt medlemsstat har ret til at bestemme de punktafgiftssatser, som gælder for mineralolier, der udelukkende benyttes i landbruget.

1. Et kommissionsforslag til et rådsdirektiv, som blev fremsat i marts 1997(3), tager sigte på at modernisere Fællesskabets beskatningssystem for mineralolier og gøre det muligt for Fællesskabet at drage fuld fordel af det indre marked. Dette forslag omfatter (artikel 7) en nedsat minimumspunktafgift, der skal gælde i hele Fællesskabet, for diesel anvendt som motorbrændstof i landbruget, hvis niveau på første trin skal fastsættes til 32 pr. 1000 liter. Hvis dette forslag vedtages, vil det antagelig i høj grad bidrage til at tilnærme de beskatningsniveauer, som de forskellige medlemsstater anvender på mineralolier, der benyttes i landbruget.

2. Kommissionen har ikke i øjeblikket nogen planer om at foreslå en lovgivning om harmonisering af de beskatningsniveauer, der gælder for mineralolier i landbruget i Fællesskabet. Under de foreliggende omstændigheder har en sådan approach næppe nogen chance for at blive vedtaget i Rådet, da mindre ambitiøse forslag såsom forslaget fra 1997 endnu ikke er vedtaget. Det har som følge af traktatens enstemmighedsregel vist sig meget vanskeligt at få vedtaget lovgivning i beskatningsanliggender.

(1) EFT L 76 af 23.2.1992.

(2) EFT L 316 af 31.10.1992.

(3) EFT C 139 af 6.5.1997.

(4) EFT L 316 af 31.10.1992.